Щыуагъэхэр ягъэзэкIуэж
«Петротрест» (Санкт-Петербург) — «Спартак-Налшык» (Налшык) — 0:2 (0:1). Санкт-Петербург. «Петровский» МСА. Гъатхэпэм и 25-м. ЦIыху 300 еплъащ.
Судьяхэр: Мирошниченкэ (Дон Iус Ростов), Малородов (Саратов), Минц (Новгород Ищхъэрэ).
«Петротрест»: Арсеньев,Тарасюк (Кудинов, 46), Ершов, Костин, Сурков, Мамаев (Сушкин, 70), Кирсанов, Федоров (Андреев, 64), Егоров (Семенов, 46), Уэскэ, Мязин.
«Спартак-Налшык»: Коченков, Засеев, Овсиенкэ, Тимошин, Багаев, Буйтрагэ (Коронов, 90+3), Зинович, Концедалов (Дорожкин, 90), Руа Карлос (Сирадзе, 80), Аверьянов, Медведев.
Топхэр дагъэкIащ: Руа Карлос, 25 (0:1). Медведевым, 74 (0:2).
Дагъуэ хуащIащ Фёдоровымрэ Аверьяновымрэ.
«Спартак-Налшыкым» и иужьрей джэгугъуитIми къыщыхэжаныкIащ иджыблагъэ зыхагъэхьа Медведев Алексей (№13).
Нэгъабэ шыщхьэIум (августым) и 28-м зэхэта 2012 — 2013 гъэхэм япэ дивизионым щекIуэкI зэхьэзэхуэм и ебгъуанэ джэгугъуэм Налшык щыIэу «Петротрест»-р ди щIалэхэм 2:0-у къазэрытекIуар телъыджэ къытщыхъуат. Апхуэдэу къыщIэхъуам и щхьэусыгъуэ нэхъыщхьэр мазэ зытIущ и пэкIэ премьер-лигэм хэта «Спартак-Налшыкым» етIуанэ дивизионым къикIагъащIэ санкт-петербургдэсхэм хуэфэщэн гулъытэ зэрыхуамыщIарт. Абы лъандэрэ мазий дэкIащ икIи и чэзу хъуащ щыуагъэхэр ягъэзэкIуэжыну.
Премьер-лигэм щIэбэныну Iэмал къезыт ещанэ-еплIанэ увыпIэхэм гъунэгъу хуэхъуа налшыкдэсхэм иджы джэгугъуэ къэс я очко бжыгъэм хагъэхъуэн хуейщ. Апхуэдэ мурадхэр яIэу ахэр Санкт-Петербургрэ Мэзкуурэ ежьащ. Армырамэ, хъуэпсапIэр нэхуапIэ хъунукъым.
Вэсэмахуэ япэу зыIущIа «Петротрест»-р хущIэкъуащ мыгъэрей зэпеуэр тIэунейрэ къыхагъащIэу хуэмыхуу зэрыщIидзар игъэтэмэмыжыну. Ар занщIэу къаруушхуэкIэ ипэкIэ кIуэтащ, «Спартак-Налшыкым» и гъуащхьэхъумэхэм я зэфIэкIыр здынэсыр игъэунэхуну. Куэд мыщIэу хэгъэрейхэм я гъуащхьауэхэу Уэскэрэ Мязинымрэ бжыгъэр къызэIуахыну Iэмал хъарзынэхэр къахукъуэкIащ. АрщхьэкIэ зэм топым Коченковым къригъэгъэзащ, адрейр гъуэм хуэзэххакъым. Абы и ужькIэщ хьэщIэхэм зыкъыщызэкъуахар.
Иджыри къэс бысымхэм я зэфIэкIым кIэлъыплъа налшыкдэсхэм езыхэми зыгуэрхэр зэракъуэлъыр наIуэ ящIащ. 24-нэ дакъикъэм Руа Карлос жыжьэу щыту апхуэдизу лъэщу гъуэм еуати, «Петротрест»-м и гъуащхьэтетым абы зыри хуещIакъым — топыр плIанэпэ дыдэм дыхьащ.
Япэ зэрищам «Спартак-Налшыкыр» нэхъри тригъэгушхуащ. Абы щыгъуэми санкт-петербургдэсхэм я лъэр щIэхуащ. Ар ди щIалэхэм къагъэсэбэпакъым икIи бжыгъэм зимыхъуэжауэ джэгум и япэ Iыхьэр иухащ.
Загъэпсэхуу къызэрихьэжу, хэгъэрейхэм къаруушхуэкIэ ебгъэрыкIуэн ирагъэжьащ. ИкIи ар гурыIуэгъуэт — уи стадионым укъыщыхагъэщIэну сыт щыгъуи гутехуэгъуафIэкъым. Ар къэмыхъун папщIэ «Петротрест»-м лъэкI къигъэнакъым. Зы ебгъэрыкIуэныгъэм адрейр къыкIэлъыкIуэрт икIи мыгувэу бжыгъэр зэхуэдэ хъужыну къыпщыхъурт. А дакъикъэ хьэлъэхэм ди футболистхэм дэIэпыкъуныгъэ нэс къратащ Санкт-Петербург щитIысыкIа Къэбэрдей-Балъкъэрым футболым щыдихьэххэм. Абыхэм я макъ къызэрихькIэ «Спартак-Налшыкыр» трагъэгушхуэрт, хэгъэрейхэм дэщIхэр къыдамыгъэплъу.
Зыщыщ къэралхэм я командэ къыхэхам я зэIущIэхэм ирагъэблэгъа Джудович Миодраг (Черногорие), Чеботару Евгений (Молдовэ), Болэ Руслан (Урысей Федерацэм и щIалэгъуалэ гуп) сымэ зэрыхэмытым ди командэм и къарур нэхъ мащIэ ищIами, адрей къэнахэри текIуэныгъэм ерыщу щIэбэнырт. Абыхэм зыкъомрэ хэгъэрейхэр зэтраIыгъащ икIи Iэмал щагъуэтым ебгъэрыкIуэныгъэ лъэщ къызэрагъэпэщри, бжыгъэр ягъэбэгъуащ. И щIыбыр гъуэм хуэгъэзауэ Медведевым топыр къыIэрыхьа пэтми, «Петротрест»-м и гъуащхьэхъумэхэр къыкIэрыщIауэ абы зафIигъазэри, Iэзэу еуащ — 2:0.
Къэнэжа дакъикъэ пщыкIутхум санкт-петербургдэсхэм къайхъулIаишхуэ щыIэкъым. Ахэр япэми хуэдэу къаруушхуэкIэ ди гъуэм къебгъэрыкIуэрт, уеблэмэ топ щыдагъэкIаи щыIэщ. АрщхьэкIэ абы ирихьэлIэу футбол хабзэр къызэрызэпаудам къыхэкIыу судьям ар хибжакъым.
«Спартак-Налшыкым» мыпIейтейуэ джэгур и текIуэныгъэм хуигъэкIуащ икIи япэ дивизионым щыпашэхэм яхыхьэжащ. АдэкIэ псори зэлъытэжар езыращ.
Гуапэщ ди хьэрхуэрэгъу нэхъыщхьэхэу «Ротор»-м, «Нефтехимик»-м, «Уфа»-м очко тIурытI-щырыщ зэрафIэкIуэдар. Ауэ абыхэм уащIыщыгугъыщэн щыIэкъым — ди щIалэхэм я насыпыр езыхэм зыIэрагъэхьэжын хуейщ.
Иджы щыгъуазэ фыхуэтщIынщ япэ дивизионым хэт адрей командэхэм зи чэзу джэгугъуэр зэрырагъэкIуэкIам. Абыхэм я зэIущIэхэм мыпхуэдэ бжыгъэхэр къарикIуащ: «Урал» (Свердлов область) — «Ротор» (Волгоград) — 1:1, «Енисей» (Красноярск) — «Салют» (Белгород) — 1:1, «Металлург-Кузбасс» (Новокузнецк) — «Волгарь» (Астрахань) — 1:0, «Уфа» (Уфа) — «Балтика» (Калининград) — 0:2, «Нефтехимик» (Нижнекамск) — «Сибирь» (Новосибирск) — 0:1, «Шинник» (Ярославль) — «Томь» (Томск) — 2:1. «СКА-Энергия» (Хабаровск) — «Торпедо» (Мэзкуу) зэIущIэр накъыгъэм (майм) и 10-м ягъэIэпхъуащ.
КъыкIэлъыкIуэ джэгугъуэри «Спартак-Налшыкым» нэгъуэщI стадионым щригъэкIуэкIынущ. Мэлыжьыхьым (апрелым) и 2-м ар Мэзкуу къалэм «Торпедо»-м щыIущIэнущ.
Жыласэ Заурбэч.
ЗэIущIэ нэужьым
Ткаченкэ Леонид, «Петротрест»-м и тренер нэхъыщхьэ:
Апхуэдэ джэгукIэм фIы къытхуихьынущ
— КIуэ пэтми нэхъыфIу доджэгу, ауэ аргуэрыжьти, дыкъыхагъэщIащ. Иджы 0:2-уэ. ЩIалэхэм я гукъыдэжыр инщ, Iэмал гъуэзэджэхэри яIэщ. Къапщтэмэ, Уэскэ етIуанэ Iыхьэм топ дигъэкIын хуеящ, арщхьэкIэ гъуэм хуигъэзэфакъым. Апхуэдэ дыдэ Iэмал къыхукъуэкIати, Медведевыр къыхэжаныкIащ. Сыт жыпIэн?
КъищынэмыщIауэ, ди гъуащхьауэхэри къызэтеувыIэпащ. СызэригугъэмкIэ, дыщIэпIейтеин щыIэкъым: апхуэдэ джэгукIэм Iэмал имыIэу фIы къытхуихьынущ.
Шыпш Тимур, «Спартак-Налшыкым» и тренер нэхъыщхьэ:
Хуабжьу дызыхуэныкъуэ текIуэныгъэщ
— Джэгур хьэлъэ хъуащ, ауэ хуабжьу дызыхуэныкъуэ текIуэныгъэ абы къыщытхьащ. Командэ лъэщ икIи зэщIэгъэуIуа нобэ хэдгъэщIащ. ЕтIуанэ Iыхьэм мащIэу детIысэхат, ауэ топ зэрыдэдгъэкIам къару къытхилъхьэжащ.
— Сыт хуэдэ къалэн мы гъэм «Спартак-Налшыкым» иIэр?
— Япэ дивизионым и командэ нэхъыфIиплIым дахыхьэну.
— Фи командэм щыджэгухэмкIэ премьер-лигэм фыщIэбэныфыну?
— Шэч хэмылъу, зыдгъэлъэщыпхъэщ. Абы щыгъуэми ди щIалэщIэхэр куэдкIэ узыщыгугъ хъунухэщ.
Хьэтау Ислъам.
